О Б Щ И Н С К И   С Ъ В Е Т  - П Е Р Н И К
Р Е Ш Е Н И Е  № 839

от 15.05.2018 г.
За приемане на Наредба за изменение и допълнение на Наредба за придобиване, управление и разпореждане с общинско имущество /НПУРОИ/
На основание чл.21 ал.2 от ЗМСМА и съгласно чл.8 ал.2 от ЗОС
ОБЩИНСКИ СЪВЕТ РЕШИ:
Приема Наредба за изменение и допълнение на Наредбата за придобиване, управление и разпореждане с общинско имущество,  в частта относно чл.52 ал.2 и ал.3, както следва:

§1. Отменя текста на ал.2 и ал.3 от чл.52 на Наредбата за придобиване, управление и разпореждане с общинско имущество.

§2. Наредбата за изменение на Наредбата за придобиване, управление и разпореждане с общинско имущество, приета с Решение № 839, Протокол 8 от 15.05.2018г. на Общински съвет Перник влиза в сила от деня на публикуването й на официалния сайт на Общински съвет Перник.
МОТИВИ за приемане на Наредба за изменение на Наредбата за придобиване, управление и разпореждане с общинско имущество:

Наредбата за придобиване, управление и разпореждане с общинско имущество  /Приета с Решение № 289/29.01.2009г. на ОбС, Изм. и доп. с Решение № 305/ 26.02.2009г. на ОбС, Изм. и доп. с Решение № 356/12.06.2009г. на ОбС, Изм. и доп. с Решение № 636/15.10.2010г. на ОбС на ОбС, Изм. и доп. с Решение № 254/04.10.2012г. на ОбС, Изм. и доп. с Решение № 321/20.09.2016г. на ОбС, Изм. и доп. с Решение № 95/11.04.2017г. на АС-Перник, Изм. и доп. с Решение № 617/05.10.2017г. на ОбС / урежда реда и условията за придобиване, управление и разпореждане с имoти и вещи, собственост на Община Перник, както и конкретните правомощия на Кмета на Общината, Кметовете на Кметства и Кметските наместници в Общината, в съответствие с разпоредбите на Закона за общинската собственост и разпоредбите на действащото законодателство.

 1. Причини, които налагат приемането: 

Причините, които налагат приемането на Наредба за изменение на Наредбата за придобиване, управление и разпореждане с общинско имущество, са продиктувани от Протест  рег.№ 3329/13.12.2017г., подаден до Административен съд гр. Перник от Прокурор от Окръжна прокуратура – гр. Перник срещу текстове в разпоредбите на чл.52 ал.2
 от Наредбата, в частта от текста, в която се  начисляват режийни разноски в размер на 2%.

Окръжна прокуратура Перник излага подробни доводи относно противоречие на нормата на чл.52 ал.2 от Наредбата за придобиване, управление и разпореждане с общинско имущество с  разпоредбите на чл.111, вр. §1 т.15 от Закона за местните данъци и такси,  както  и с чл. 55 ал.2 от Наредбата за определянето и администрирането на местните такси и цени на услуги на територията на община Перник. 

Наред с горното, следва да се съобрази и следното: Разпоредбите на Раздел втори от ЗМДТ съдържат общи правила, касаещи всички видове местни такси. Нормата на чл. 6 на закона сочи, че общините събират посочените местни такси за визираните в ал. 1 видове услуги. Според разпоредбата на чл. 6, ал. 2 на закона за всички услуги и права, включително по ал. 3, предоставяни от общината, с изключение на тези по ал. 1, общинският съвет определя цена. От друга страна, прехвърлянето на вещно право с обект – частна общинска собственост, има вече определена цена и това е договорената продажна цена на сделката, поради което не такава основа се има предвид от разпоредбата. Следователно в случая въпросните режийни разноски следва да представляват такса, като цена на осъществена услуга, свързана не с прехвърлянето на самото право, а с направени разходи, свързани със сделката. Разпоредбата, предмет на отмяна се намира в частта, посветена на разпореждане с общински имоти – частна общинска собственост, като систематичното място за регламентацията на такъв вид такса не е тук, в тази наредба, а в друга – наредбата, с която общината определя вида и размера на местните такси и цени на услуги. Разпоредбата на чл. 111 от ЗМДТ се намира в Раздел седми от закона, който определя плащането именно като такса за административна услуга, свързана с прехвърляне на вещни права върху имоти – частна общинска собственост. Тази такса е дължима за организирането и провеждането на производството по учредяване на вещни права, което се развива в две фази - административна и гражданскоправна, а не и за самото учредяване на правото, чийто фактически състав завършва със сключването на договор между кмета на общината и лицето и което се заплаща по друг ред и на друго правно основание, както вече бе посочено. С нея се покриват необходимите материално - технически и административни разходи по извършване на производството в двете му фази. По своята правна същност тези услуги могат да бъдат приравнени на дейности по извършване на услуги по смисъла на чл. 6, ал. 2 от ЗМДТ, свързани с изготвянето на различна документация по оформяне на правни сделки с такъв предмет. Таксата, която предвижда чл.52 ал.2 от Наредбата е определена в противоречие със закона. Незаконосъобразно се явява в тази връзка и изискването, според което при разпореждане с общински имот се дължи заплащането й. 

Съгласно чл. 7, ал. 1 от ЗМСМА местните такси се определят въз основа на необходимите материално-технически и административни разходи по предоставяне на услугата. Според чл. 8, ал. 1 от същия нормативен акт общинските съвети приемат размера на таксите при спазване на посочените в разпоредбата принципи за възстановяване на пълните разходи на общината, които тя прави във връзка с предоставянето на услугата; създаване на условия за повишаване качеството й и разширяване на предлаганите от общината услуги и постигане на по-голяма справедливост при определяне и заплащане на местните такси. В настоящия случай таксата не е определена въз основа на данни за материално-технически и административни разходи по предоставяне на услугата.  Разрешението, което е предложено и прието от общинския съвет, обвързва таксата със стойността на сделката, а тази стойност няма каквото и да било отношение с вида и размера на административните разходи, които прави общината във връзка с нея. В крайна сметка едни и същи документи се изискват и едно и също време се отделя при сделка, например, с имот на стойност 10 хлд. лв. и такъв на стойност 50 хлд. лв. и се явява икономически, правно и житейски неоправдано събиране на такси, които могат да бъдат кардинално различни по размер само поради разликата в така приетата база за изчисляване на таксата. Услугата, която се предлага, е една и съща по вид и обем и е редно цената й да се базира на стойността на реално направените за нея разходи, а не на други параметри, както е подходено в случая. 

 Не на последно място, в чл.52 ал.2 от Наредбата се говори за "режийни разноски", каквото понятие ЗМДТ употребява за да поясни в §.1, т.15 от ДР друго понятие – "пълни разходи". Тези пълни разходи включват, според тази дефинитивна разпоредба, разходите за работни заплати и осигуровки на персонала; материални, режийни, консултантски; за управление и контрол; по събиране на таксите и други, имащи отношение към формирането на размера на таксата, определени конкретно от общинския съвет или режийните разноски са само част от пълните разходи по предоставянето на услугата. Същите следва да са дефинирани по вид, за да може да бъде изчислен размерът им. При положение, че ОбС Перник е имал предвид в разпоредбата на чл. 52 ал.2 не заплащането само на режийните разноски, а на пълните такива за реализацията на услугата, то отново определената й стойност следва да има ясно посочена база като вид услуги и цена, за да се направи изчисление за реалната стойност на цялата административна услуга. Горното още веднъж потвърждава тезата, че тази разпоредба третира такса за комплекс административни услуги, за чието извършване общината прави разходи, които разходи обаче следва да са доказани по несъмнен начин по вид, основание и размер, за да се иска тяхното заплащане на законно основание.  

Предвид гореизложеното, намираме за необходимо разпоредбата на чл.52 ал.2 от Наредбата за придобиване, управление и разпореждане с общинско имущество да се отмени, като таксата за администрирането на услугата при разпореждането с недвижими имоти, общинска собственост, се определи в Наредбата за определянето и администрирането на местните такси и цени на услуги на територията на община Перник.

Доколкото разпоредбата на чл.52 ал.3
 от Наредбата за придобиване, управление и разпореждане с общинско имущество, допълва съдържанието на ал.2 и е систематически свързана с този текст, с отмяната на ал.2 следва да се отмени и ал.3 на чл.52. 

Ето защо, на осн. чл. 21 ал.2 от ЗМСМА, вр. чл. 8 ал.2, от Закона за общинската собственост и предвид гореизложеното, ОБЩИНСКИ СЪВЕТ ПЕРНИК е мотивиран да вземе решение относно промяна на Наредбата за реда за придобиване, управление и разпореждане с общинско имущество в частта на чл.52 ал.2 и ал.3, като ги отменя поради противоречие със закона.

 2. Целите, които се поставят: 

- Решението има за цел да приведе подзаконовия нормативен акт, приет от Общински съвет в съответствие със ЗМДТ. 
- Създаване на местни разпоредби, съответстващи на нормативните актове от по- висока степен и гарантиращи изпълнението на Наредбата за придобиване, управление и разпореждане с общинско имущество в община Перник.
3. Финансови и други средства, необходими за прилагането на новата уредба: 

Предвидените изменения в Наредбата за придобиване, управление и разпореждане с общинско имущество не изискват допълнителни финансови средства.
4. Очаквани резултати от прилагането: 

  Чрез прилагането на измененията на Наредбата ще се уеднаквят разпоредби в Наредбата за придобиване, управление и разпореждане с общинско имущество и съответните такива в специалния закон. 

5. Анализ за съответствието с правото на Европейския съюз 

Тенденциите в местното самоуправление и местната администрация са най- концентрирано изразени в Европейската Харта за местното самоуправление. Тази харта е документа подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Наредба  за изменение на Наредбата за придобиване, управление и разпореждане с общинско имущество, е с предмет на подзаконов нормативен акт, който подлежи на издаване на основание чл. 21, ал. 2 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление, и предлаганият проект за изменение и допълнение на Наредбата не противоречи на норми от по-висока йерархия и на европейското законодателство.  

Настоящието решение за отмяната на чл.52 ал.2 и ал.3 от Наредбата за придобиване, управление и разпореждане с общинско имущество  е подзаконов нормативен акт и съответствието му с правото на Европейския съюз е обвързано със синхронизирането на действащото българско законодателство (ЗМДТ и ЗОС), относимо към уредбата на тези обществени отношения. Същите са в съответствие с европейското законодателство – Европейската харта за местно самоуправление и директивите на Европейската общност, свързани с тази материя. 

Фактически основания: необходимост от приемане на изменение на Наредбата за придобиване, управление и разпореждане с общинско имущество, приета от Общински съвет Перник,   е привеждането на местния нормативен акт в съответствие с нормативни актове от по-висок ранг- ЗМДТ и ЗОС.

Правни основания: чл.21, ал.2 от ЗМСМА и съгласно чл. 8 ал.2 от ЗОС, при спазване на изискванията на чл.75-79 от АПК и чл.7, чл.26 и чл.28 от ЗНА.

Решението е прието на заседание на Общинския съвет, проведено на 15.05.2018г., Протокол № 8, т.22 от дневния ред и е подпечатано с официалния печат на Общинския съвет.

ПРЕДСЕДАТЕЛ:
 /инж. ИВО САВОВ/
� Чл.52 ал.2 При разпоредителна сделка с общински имот по ал.1, физическите и юридическите лица заплащат на общината режийни разноски в размер на 2 %, върху по-високата стойност на неговата цена или данъчната оценка, определена съгласно Закона за местните данъци и такси.

















� Чл.52 ал.3 Стойността на оценката се заплаща от приобретателя - преди възлагане на оценката, освен в случаите на провеждане на търг или конкурс. Режийните разноски са дължими отделно от таксите, начислявани по ЗМДТ.

